stanford-oval/wikipedia huggingface dataset:
פרעות יאשי
תוצאות הפרעות > התארגנות הקהילה היהודית לאחר הפוגרום

בפוגרום נרצחו שליש מיהודי יאשי שהשאירו אלפי אלמנות ויתומים חסרי כל, והיוו נטל כבד על הקהילה. לאחר הפוגרום באו גזירות נוספות: חובה לתלות על הבגד טלאי צהוב, חובה על הגברים לעשות עבודות בכפייה, הטלת היטלים כספיים כבדים על האוכלוסייה היהודית (בטענה כי זו התרומה שלה למאמץ המלחמתי) ועוד. כל זה גרם לכך שמצבם של היהודים שנשארו בחיים היה רע מאד.
הקהילה היהודית שהונהגה על ידי יושב ראש הקהילה יוסף יעקב עזרה לאלפי האלמנות והיתומים, ארגנה מתן ארוחות חמות לכ-20 אלף נזקקים וכן פעלה להשגת הקלות (תמורת כסף רב) לגזרות החדשות שהוטלו על היהודים כגון: השגת פטור מעבודות, הקטנת ההיטלים הכספיים והקמת בתי ספר עבור הילדים והמורים היהודים.
תוצאות הפרעות > העמדה לדין של האחראים לפרעות

פעמיים, באוגוסט 1941 ובתחילת 1944, ניסה ממשל אנטונסקו לזייף מסמכים העוסקים בפרעות יאשי. ההיסטוריון ז'אן אנצ'ל נתקל במסמכים המזויפים במהלך מחקרו, והעיר על כך: "שני מבצעי הזיוף יצרו מצב משונה מאוד: מסמכים שונים מצויים בשתי גרסאות (ולפעמים אפילו שלוש) הנושאות אותו תאריך, אותו מספר רישום ואותה חתימה, אבל בעלות תכנים שונים. השוואת התכנים חושפת את כוונותיהם של הזייפנים, שאינם אלא רשויות השלטון עצמן".
בשנת 1945 נערכה חקירה על ידי השלטונות החדשים. כל השוטרים שליוו את היהודים לרכבות אותרו ונחקרו ואף לא אחד מהם זכר את ההתרחשויות. במשך שנים המשטר הקומוניסטי ברומניה ניסה למזער את החלק הרומני ולהטיל את האשמה על הכוחות הגרמנים ששהו ביאשי, אך מסמכים, שנחשפו לאחר נפילת המשטר הקומוניסטי, מוכיחים ללא ספק שהאירועים היו ביוזמת הרודן יון אנטונסקו, לקחו בהם חלק בעיקר רומנים מכל רובדי האוכלוסייה, והגרמנים רק סייעו לטבח שנוהל על ידי הרומנים.
ב-1948 הובאו חלק מהרוצחים לדין ונידונו לתקופות מאסר ממושכות עד מאסר עולם. בניסיונו לחמוק מאחריות לפרעות יאשי טען יון אנטונסקו, שהפרעות פרצו ביוזמתו של הסמל בעל עבר לגיונרי, מירצ'אה מנוליו ויחידות הצבא הגרמניות, שהיו מוצבות בסביבה.
תוצאות הפרעות > הדים ועדים מאוחרים

בסוף אוקטובר 2010, באזור פופריקאן (Popricani), בלב היער המקומי, במרחק 10 קילומטרים מיאשי, חפרו ארכאולוגים וחשפו קבר המוני המתוארך לקיץ 1941. החפירה התחילה לאחר שהצטברו עדויות של תושבים מקומיים על קיומם של קברים כאלה באזור. תושבים זקנים שונים סיפרו על כך שבקיץ 1941, בתקופת פרעות יאשי, הובלו קבוצות רבות של יהודים לאזור היערות. העדים סיפרו שהקבוצות, שכללו כ-50 גברים נשים וילדים בכל קבוצה, הובלו על ידי חיילים וז'נדרמים רומנים, שנעזרו במורי דרך מקומיים. היהודים הובלו אל מרכז היער, שם אולצו לחפור בורות גדולים ועמוקים ולאחר מכן אולצו להיכנס לתוכם ושם נורו. על הגופות שפכו סיד וכיסו אותן באדמה. מי שלבשו בגדים טובים, דאגו להפשיטם ולקחת את בגדיהם.
אחד העדים, מי שהיה נער רועה בקר באותה תקופה, ראה את כל התהליך ונתפס על ידי החיילים הרומנים, שחשדו בו על היותו נער יהודי שמנסה להימלט. הוא שוחרר רק לאחר שכמה נשים מהכפר זיהו אותו כרומני נוצרי. עד זה הוביל את החוקרים למקום המדויק בו נחפר הקבר. עדים נוספים מהסביבה סיפרו על טורי היהודים המובלים אל עובי היער, על היריות שנשמעו לאחר מכן ועל יציאת החיילים מהיער ללא יהודים. העדים גם סיפרו על גופות של יהודים שנעזבו לצידי הדרך וגם על מעשי זוועה שנעשו בנשים עם ילדים ונשים בהריון.
בקבר החפור אותרו ממצאים המוכיחים שנקברה שם אוכלוסייה אזרחית ושהקבורים נורו בתחמושת שהייתה בשימוש הצבא הרומני באותה תקופה. שרידי הגופות נמצאים במצב רע מאוד, אך נקבע שמדובר בעשרות עד מאות גופות בבור זה.
נראה שהקבר קשור לקבר המוני יהודי שנמצא ליד הכפר Stânca הסמוך, שם נרצחו ונקברו ב-27 ביוני 1941, כיום לפני פוגרום יאשי, מאות יהודים מאזור סקולען.
המבנה בו בוצע הרצח המאורגן של יהודי יאשי, מבנה גדול, שהוקם ב-1920, שופץ כעבור מאה שנים ונחנך ביום 31 באוגוסט 2020, בנוכחות נציגות ישראלית ודגלים רומנים וישראלים ושירת המנון רומניה והתקווה, ל"בית המוזאונים" של יאשי ובין המוזאונים, שעומדים לעבור אליו, יהיה גם מוזאון השואה ביאשי.
תוצאות הפרעות > השתקפות האירוע בספרות הרומנית

שנים רבות האירוע הוכחש והושתק לגמרי או בחלקו על ידי שלטונות רומניה. שר רומני, שלמד היסטוריה באוניברסיטה, הודה שלא שמע על הפוגרום ביאשי מעולם. בנסיבות אלה אין להתפלא על כך שהרבה זמן הספרות הרומנית לא טיפלה באירוע. ב-2014 יצא לאור ברומניה ספרו של קטלין מיהולאק "
America de peste pogrom" (אמריקה שמעל הפוגרום), רומן בן 320 עמודים, שבמרכזו אירועי פרעות יאשי ורכבות המוות. הרומן זכה להצלחה גדולה ברומנית ולביקורות טובות ותורגם לגרמנית עבור קוראי אוסטריה, גרמניה ושווייץ בשם "Oxenberg & Bernstein", שמות שתי משפחות יהודיות מיאשי המככבות בעלילה. בהמשך תורגם הספר גם לצרפתית באותו שם: "Les Oxenberg & les Bernstein". הירחון הצרפתי לספרות ולקולנוע Transfuge בחר בספר כרומן האירופאי הטוב ביותר לשנת 2020.
חסידי אומות העולם בפרעות יאשי

גם תוך כדי הפרעות היו מתי-מעט שבלטו באומץ לבם כאשר ניסו לעזור ליהודים. אחד מניצולי פרעות יאשי, אדריאן ראדו-צ'רניה, אשר פרסם ספר על הפרעות, מנה מספר דמויות בולטות בעיר שסיכנו עצמן בפעולות הצלה, בהם מפקד משטרת הרובע השלישי בעיר, רובע בו היו מספר רחובות "יהודיים" (Socola, Nicolina, Podu-Roşu), אשר שחרר באומץ את כל היהודים שרוכזו בתחנת משטרת הרובע ערב הפרעות, ב-28 ביוני.
עם אלה שזכו להכרה על פעולותיהם בהצלת יהודים בעת הפרעות ומיד לאחריהן, וקיבלו את התואר חסיד אומות העולם, נמנים:
הגברת ויוריקה אגריצ'י, נשיאת הצלב האדום בעיר רומאן באותה עת. היא שמעה גניחות וקריאות לעזרה מהקרונות הסגורים שחנו הרחק מהתחנה - אלה היו יהודים באחת מרכבות המוות שכבר כמה ימים היו ללא מזון, משקה ותרופות. בתוך הקרונות היו גוויות רבות של יהודים. אגריצ'י דרשה מהשומרים לפתוח את הקרונות, כדי לנסות לסייע, והם פתחו אותם ואיפשרו לשורדים לצאת מהקרונות כדי לנשום ולהניע את גופם. הגוויות פונו מהקרונות וליהודים ניתנו מים לשתייה ומעט מזון. עזרה זו הצילה ודאי רבים מהיהודים שנותרו בחיים. זמן קצר לאחר מכן סולקה אגריצ'י מתפקידה. לאחר המלחמה תמכה בה הקהילה היהודית.
אלנה, נסיכת יוון ומלכת רומניה שהוזעקה על ידי גברת אגריצ'י, הפעילה לחץ חזק על בנה, המלך, שבתורו הפעיל לחץ על הממשלה והביא לפתיחת רכבות המוות והגשת סיוע לניצולים.
גריגורה פרופיר, מהנדס במקצועו, שהיה מנהל טחנת הקמח "דאצ'יה" ביאשי בעת פרוץ הפרעות. כאשר נודע לו כי מובילים את יהודים אל תחנת המשטרה בעיר, גייס מביניהם עובדים חדשים, לקח אותם לטחנה והעסיקם בפריקת שקי קמח. כך הציל חיי עשרות יהודים, אל מול איום ממשי על חייו מצד חיילים גרמנים ושוטרים רומנים.
הרוקח דומיטרו בצ'אנו שהיה בעל בית מרקחת בעיר יאשי. עם פרוץ הפרעות הציע לשני עובדיו היהודים להתחבא בדירתו מעל לבית המרקחת. כ-20 יהודים נוספים מצאו מקלט באותה דירה.
מירצ'ה פטרו סיון הסתיר כ-15 יהודים בביתו שביאשי ובחווה הכפרית של משפחתו.
נונה פנטאה הסתירה בחדרה 6 יהודים מבין שכניה.
אליסבטה ניקופוי-סטרול הצילה ביום 29 ביוני 1941, בעת שהשתוללו הפרעות, את משפחת סטרול, בת שבע נפשות, כולל אחיו והוריו של בעלה.
עמדת המפלגה הקומוניסטית הרומנית כלפי אירועי יאשי

במהלך השנים בהן שלטה ברומניה המפלגה הקומוניסטית הרומנית נעשה ניסיון מכוון למזער את מספר הקורבנות, להטיל את האשמה על גרמניה הנאצית ולטשטש את היותו מכוון נגד היהודים. למעשה המפלגה הקומוניסטית החלה בתהליך זה לפני שהגיעה לשלטון, בתקופה המחתרתית של שנות הארבעים של המאה ה-20.
ב-8 בספטמבר 1941 פרסמה המפלגה הקומוניסטית הרומנית כרוז, שהיווה גם מצע, ובו התקפה חזיתית על השלטון הרומני של התקופה. בכרוז אין שום אזכור לחקיקה האנטי יהודית הענפה, השלטון מותקף רק על "פתיחת מלחמה נפשעת אנטיסובייטית" ועל "דיכוי תנועת הפועלים המהפכנית". בהתייחסות נפרדת, באותה תקופה, אירועי יאשי מוזכרים כ"חיסולם של 2000 פטריוטים רומנים" - אין אזכור כלשהו ליהדות המחוסלים ומספרם מוקטן מאוד.
ב-1945, נציג מחוז יאשי של המפלגה הקומוניסטית הרומנית העביר ביקורת חריפה על סקירת אירועי יאשי 1941 במאמר מקיף של העיתון "מולדובה הסוציאליסטית". הנציג טען שפרסום החומר מהווה "שגיאה פוליטית חמורה" ושהחומר הוא למעשה "פרובוקציה ציונית". אותו נציג גם התלונן על כך שבעיתון הוצגו רק תמונות של פורעים רומנים ואין תמונות של גרמנים. השלטון הקומוניסטי סירב להכיר ביהודים שנפגעו באירועי יאשי ובהגליות לטרנסניסטריה כנכי מלחמה ואלמנות הנרצחים לא הוכרו מייד כאלמנות מלחמה, אלא רק כעבור 4 שנים. גם מאוחר יותר, כשכל הנתונים והמספרים היו בידם, המשיכו הקומוניסטים באותו קו: ב-1966, באירוע לרגל 45 שנים מאז ייסוד המפלגה הקומוניסטית הרומנית, הציג ניקולאה צ'אושסקו את אירועי יאשי 1941 כ"ארגון פוגרום כנגד הכוחות האנטי-פשיסטיים".
העבודה ההיסטוריוגרפית היחידה שפורסמה לאחר נפילת משטרו של אנטונסקו, ב-1946, בתקופת הביניים לפני שהקומוניסטים תפסו את כל השלטון, הייתה הספר השחור, שהכרך השני שלו כולל את ימי שלטון אנטונסקו ופוגרום יאשי, אולם לאחר שההשתלטות הקומוניסטית הושלמה הספר הזה הוצא מחנויות הספרים ועותקים המעטים שנותרו בספריות, הוגבלה קריאתם רק למורשים מעטים.
בין השנים 1947 - 1956 היה רק ספר היסטוריה אחד שדן בתקופת המלחמה, הספר של מיכאיל רולר, אך בשלושים העמודים שהוקדשו לתקופה זו אין אזכורים לחקיקה ולדיכוי היהודים על ידי משטר אנטונסקו וגם לא לפרעות יאשי.
מקומן של פרעות יאשי בתולדות השואה

פרעות יאשי אירעו קודם לתחילתה של ההשמדה השיטתית של יהדות אירופה.
חוקר השואה, פרופ' יהודה באואר כתב על פרעות יאשי:
פרשת יאסי והפוגרום שהתחולל בה היא מרכזית בתולדות שואת יהודי רומניה ובתולדות השואה בכלל. היא שימשה מעין פתיח לרצח ההמוני ביהודי בסרביה ובוקובינה על ידי כוחות הצבא והמשטרה הרומניים, שהונחו על ידי הוראות ישירות של הדיקטטור יון אנטונסקו. ... לאמתו של דבר יש מקום, כך ניתן להתרשם, למסקנה שהפוגרום של יאסי, שקדם לרציחות ההמוניות שבוצעו על ידי הנאצים בפלישתם לברית המועצות, הוא מבחינות רבות תחילתה של ההשמדה ההמונית של יהדות אירופה.
הוסיף על כך ההיסטוריון ז'אן אנצ'ל:
פרעות יאסי וסיפורן של שתי רכבות המוות שבהן נדחסו אלפי יהודים במטרה לחסל אותם בייסורים הם פרק מזוויע וכמעט בלתי ידוע בתולדות הסבל האנושי ובתולדות הרוע בכלל. הרוע עבד ידנית, תוך גילוי שנאה עיוורת ומעורבות אישית החורגת מן הרצון להרוג. נרשמה אז התפרצות המונית של שנאה, שהתבטאה בריסוק ראשים, עצמות וגפיים ובאקסטזה מול הדם הניגר. הפרעות לוו בשוד, אונס והרס לשמו גם כביטוי להפסקת ראייתו של היהודי כבן המין האנושי ותחושה של שחרור מוחלט מנורמות התנהגות אנושית.
הכרה ופיצויים

לא רק קיום אירועי פרעות יאשי הוכחשו ברומניה, רומניה הכחישה גם את חלקה בשואת היהודים. מחאות הולכות וגוברות של העולם היהודי כנגד מדיניות זו הובילו בסופו של דבר להקמת ועדת ויזל, ועדת היסטוריונים בין לאומית, שחקרה בשנת 2003 את שואת יהודי רומניה, ופרסמה ממצאים חד משמעיים לפיהם הייתה השתתפות מכוונת של המשטר הרומני בראשות יון אנטונסקו בביצוע השואה.
ממשלת רומניה הכירה בממצאי הדו"ח, והתחייבה לפרסם ולהפיץ בין אזרחי רומניה את המידע שהוועדה הציגה בספר ברומנית ובאנגלית; להעביר לידיעת הציבור את דו"ח הוועדה על ידי אמצעי התקשורת, כינוסים בנושא והעלאת הדו"ח לאינטרנט; ולהפיץ את המידע על שואת יהודי רומניה במערכת החינוך הרומנית על ידי הכשרת מורים ויצירת תוכניות לימוד בנושא.
בנושא הספציפי של פרעות יאשי, ערך הפרלמנט הרומני, ב-30 ביוני 2021, ישיבה מיוחדת לציון אירועי פרעות יאשי.
לאחר 1948 רומניה שילמה קצבאות לנפגעים, אלמנות ויתומים, כאלף קצבאות, הרבה פחות ממספר הנפגעים. על פי צו 105 מ-1999 ניתנו זכויות כספיות למי שנפגעו מרדיפות של המשטרים ברומניה לאחר 1940. החוק לא ברור, ההליכים מסובכים והפיצויים מועטים.
ביולי 2017 הגיעה ועידת התביעות להסכם עם ממשלת גרמניה, לפיו ניצולי פרעות יאשי יקבלו פנסיה מגרמניה.
ראו גם

טבח אודסה
מגילת החורבן של יהודי רומניה
הכחשת השואה ברומניה
חסידי אומות העולם מרומניה וממולדובה
לקריאה נוספת

ז'אן אנצ'ל, הקדמה לרצח – פרעות יאסי, 29 ביוני 1941, ירושלים: הוצאת יד ושם, 2003.
ז'אן אנצ'ל, תולדות השואה - רומניה, ירושלים: הוצאת יד ושם.
ז'אן אנצ'ל, "תרומות להיסטוריה של רומניה - הבעיה היהודית 1933 - 1934", שני חלקים בני שני כרכים כל אחד, הוצאת HASEFER בשיתוף עם יד ושם, 2003, (ברומנית)
יצחק רולר, הפוגרום ביאסי, בתוך: גוילי אש, (עורך: ראובן אבינועם), הוצאת משרד הביטחון, תש"ל-1970, עמ' 161–168.
אאוג'ן לוקה, יום ראשון ההוא, (תרגום מרומנית: רוקסנה רייכמן), חיפה 2006.
שלמה ולדמן, דראקולה לא ניצח אותו, תיק יאסי - שואת יהודי רומניה שהועלמה, הוצאת מערכת קיבוץ דליה, תש"ע 2010.
שלמה ולדמן, עדויות מרכבות המוות : יאסי - ראשיתה של שואת יהודי רומניה, הוצאת מערכת קיבוץ דליה, 2013.
מתתיאס קרפ, הספר השחור כרך ב', מהדורה שנייה, הוצאת דיוג'נה, 1996, (ברומנית)
יעקב גלר, "ההתנגדות הרוחנית של יהודי רומניה בתקופת השואה", הוצאת HASEFER, 2004 (ברומנית)
ליאה בנימין, "רדיפת היהודים ועמידתם ברומניה 1940 - 1944 - מחקרים", הוצאת HASEFER, 2003 (ברומנית)
Pogromul de la Iaşi (28 -30 iunie 1941) - Prologul Holocaustului din România, בהפקת המכון הלאומי לחקר השואה ברומניה על שם אלי ויזל - יצא לאור באוקטובר 2006, בהוצאת Polirom.
טונהפארק

טונהפארק הוא אלבום הסולו השני של הראפר הישראלי טונה. האלבום יצא לאור ב-7 בספטמבר 2017, דרך חברת התקליטים עננה. מהאלבום יצאו הסינגלים "י"א 2", "סחרחורת" ו-"אבודים בחלל" שזכו להצלחה רבה במצעדי הפזמונים.
רקע והפקה

כל שירי האלבום הופקו על ידי ניר דנן ויקיר בן טוב, המפיקים המוזיקליים הקבועים של טונה שהפיקו גם את אלבומו הקודם. באלבום מתארחים בין היתר מיקי גבריאלוב, איתי לוקץ' ואורטגה שהיה בסופרגרופ "שאטגאנז" לצד טונה ושי 360.
"אבודים בחלל", השיר הראשון באלבום, מכיל אלמנטים ערביים ובית בשפה הערבית שבוצע על ידי להקת A-WA.
"גלגל ענק", השיר השני באלבום, כולל סימפול מתוך שיר הנושא את אותו שם בביצוע חלב ודבש וגלי עטרי.
ביקורות

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסי חרסונסקי: 
האלבום זכה לביקורות טובות. חלקן יותר וחלקן פחות. הבלוגר ומבקר המוזיקה יוסי חרסונסקי סקר את האלבום בחיוב ואף העניק לו 4.5 כוכבי זהב מתוך חמישה. ב"וואלה! NEWS" כתב נדב מנוחין ”מעצבן להקשיב ל-"טונהפארק" בעיקר כי אין ספק באשר לכישרון שלו עצמו לכל אורך הדרך, מהחריזה ועד למעטפת הויזואלית. אבל אם "גם זה יעבור" היה רגע הפריצה של הכישרון הזה, הרי ש-"טונהפארק" שוחה באותם מקומות, בהחלט משתכלל מוזיקלית, אבל מילולית זה לא עד כדי כך מעניין.”
סינגלים

"י"א 2" - יצא לאור ב-2 באפריל 2017 כסינגל הראשון מתוך האלבום. עם יציאתו נכנס אל המקום ה-7 במצעד השבועי של מדיה פורסט ולמקום ה-3 במצעד השבועי של גלגלצ. כמו כן, זכה במקום ה-14 במצעד העברי השנתי של גלגלצ ובמקום ה-22 במצעד העברי השנתי של רשת ג'.
"סחרחורת" - יצא לאור ב-3 ביולי 2017 כסינגל השני מתוך האלבום. עם יציאתו נכנס אל המקום ה-3 במצעד השבועי של גלגלצ.
"אבודים בחלל" - יצא לאור ב-27 באוגוסט 2017 כסינגל השלישי והאחרון מתוך האלבום. עם יציאתו נכנס אל המקום ה-5 במצעד השבועי של גלגלצ.
רשימת רצועות

| מס' | שם | משך |
| --- | --- | --- |
| 1. | אבודים בחלל (עם A-WA)   | 4:52 |
| 2. | גלגל ענק  | 4:56 |
| 3. | קאובוי (עם מיקי גבריאלוב)   | 4:35 |
| 4. | סחרחורת  | 4:13 |
| 5. | בסיבוב (עם צליל דנין)   | 5:13 |
| 6. | י"א 2  | 2:56 |
| 7. | דברים הולכים להשתנות (עם אורטגה)   | 5:25 |
| 8. | יום קיץ (עם לוקץ', קספר והראל דהרי)   | 5:55 |
| 9. | על הרכבת  | 4:47 |
| 10. | אחרי האהבה (עם בר צברי)   | 3:27 |
| 11. | הכל זה בצוות (עם פיליפ דילר ועדי אולמנסקי)   | 6:31 |
| 12. | דאנג  | 3:40 |
הערות שוליים

↑  השיר "אבודים בחלל" כולל בתוכו קטע בשפה הערבית
↑  מילים לשיר "אבודים בחלל", באתר שירונט
↑  טונה, טונהפארק, באתר יוסמיוסיק, ‏2017-09-21
↑  נדב מנוחין‏, טונה באמת מנסה לומר משהו יפה, אבל יוצאות לו קלישאות, באתר וואלה, 16 בנובמבר 2017
| --- | --- |
בקרת זהויות :  MusicBrainz release group: 188e08ee-756a-42ac-8b91-83ca1f9b9381
מוצאי חג (אלבום)

"מוצאי חג" הוא אלבום של המוזיקאית והזמרת הישראלית חוה אלברשטיין, שיצא לאור בשנת 2003.
סקירה כללית

"מוצאי חג" יצא ארבע שנים לאחר יציאתו של אלבום האולפן המלא האחרון עד אז של אלברשטיין בעברית, "תיכף אשוב", ושנתיים לאחר "Foreign Letters" שכלל גם שירים ביידיש. חמשת השירים הפותחים של האלבום, כמו גם השיר "יום שישי בלילה", נוגעים במישרין או בעקיפין בהווי חייהם של העובדים הזרים בישראל. כל שירי האלבום נכתבו בידי בעלה של אלברשטיין, נדב לויתן, והולחנו על ידי אלברשטיין. זהו שיתוף הפעולה המוזיקלי הראשון בין בני הזוג, שנמשך גם באלבומה הבא של אלברשטיין, "קוקוס". האלבום, שהוקלט ב"אולפני די.בי" על ידי אורי ברק והופק מוזיקלית בידי עובד אפרת, זכה לביקורות משבחות בישראל ובעולם ולהצלחה מסחרית. שמו של האלבום בא משיר הנושא, המספר על זונות זקנות שחוזרות למקום עבודתן במגרש החניה בחוף הקאנטרי במוצאי ראש השנה, ומדליקות מדורה מן הפסולת שהשאירו החוגגים.
השיר "צל", בו התארח ברי סחרוף בגיטרה ובשירה, יצא כסינגל ראשון והשתמש בדימוי הצל לשם תיאור היחס לעובד הזר ("כשהלבן סועד בחופזה חטיף צהריים עם שותפים לעבודה, שוטף הצל את כליו"). "תהילים קטנים" ו"אהבת חסד" עוסקים בחוויותיהן של דמויות מן העולם היהודי הדתי. האלבום הפך לאלבומה המצליח ביותר של אלברשטיין בישראל מזה זמן רב לאחר ש-14 אלף עותקים ממנו נמכרו ממנו תוך שלושה חודשים. ההצלחה נתפסה כהפתעה, בין השאר מכיוון שהאלבום נחשב לעגמומי וביקורתי יותר מהמקובל בזמר העברי של התקופה. בעקבות הצלחתו של האלבום ושל "קוקוס" ו"לעמעלע" שיצאו אחריו חזרה ב-2007 אלברשטיין להופיע בישראל לראשונה מזה שבע שנים. אבי אפרתי מ"ידיעות תל אביב" כתב על האלבום: "במדינה שקברניטיה מנהלים מדיניות של רדיפת זרים, 'מוצאי חג', שנגע לעומק ובכאב בסוגיית העובדים הזרים, הוא בבחינת מצפן מוסרי. בלדות יפות ונוגות, המייצגות את אלברשטיין במיטבה, חברו לאמירה הברורה, ליצירת אחד האלבומים האמיצים שנוצרו כאן השנה". באתר הביקורות הבינלאומי "allmusic" נכתב: "זוהי הקלטה מבריקה ומרגשת ששוחרי הפופ האלטרנטיבי יתהפכו באוויר בשבילה".
"נחל גוסס" הוא שיר מחאה נוקב העוסק בזיהום הנחלים על ידי מפעלים תעשייתיים ("אם נתחיל בסלקציה, מי יתקע לידינו שלא יבוא יומנו?!"). אסף הראל כתב על השיר "הוא אולי אחת הזעקות הסביבתיות הבודדות שנשמעו במוזיקה הישראלית בשנים האחרונות".
רשימת השירים

כל השירים נכתבו על ידי נדב לויתן והולחנו על ידי חוה אלברשטיין
מוצאי חג
נדל"ן
וורה מבוקרשט
וידאו שחור
צל
תהילים קטנים
אהבת חסד
מרתיחים מים
יום שישי בלילה
נחל גוסס
פליני בניו יורק
הערות שוליים

↑  אבי אפרתי, נתנו בראש, ידיעות תל אביב
↑  אסף הראל, בלדה למלפפון ממוחזר, ידיעות תל אביב
| --- | --- |
בקרת זהויות :  MusicBrainz release group: 52fb2172-9584-34b6-8aaf-86e6662f5042
היום קמתי שמח

"היום קמתי שמח" הוא סינגל מאת הזמר-יוצר הישראלי חנן בן ארי, שיצא לאור ב-20 בינואר 2025. את השיר כתב והלחין בן ארי, וההפקה המוזיקלית נעשתה על ידי תומר בירן.
רקע וכתיבה

השיר נכתב בתקופה מאתגרת בחייו האישיים של בן ארי, לאחר פרידתו מאשתו הדסה, אם שבעת ילדיו, ולאחר שנה שבה לא הוציא מוזיקה חדשה כשהשיר האחרון שהוא שחרר לפני כן היה "מולדת", שיצא באוקטובר 2023, זמן קצר אחרי תחילת מלחמת חרבות ברזל. בפזמון השיר הוא מבטא תחושות של התחדשות ואופטימיות: ”היום קמתי שמח, תודה אלוהים, תודה אלוהים. הלב שנחסם שוב זורח, הכל מרגיש לי חדש, מרגיש לי תמים. נשברתי, נלחמתי, נקרעתי, שנה לא מצאתי אוויר, אבל היום קמתי שמח, שמעתי בי שיר”.
בן ארי ציין באינסטגרם שהשיר עבר גלגולים רבים, וכי הוא מבטיח לספר על כך בהמשך.
השראה ושחרור

השיר היה אמור לצאת שבוע קודם לכן, אך יציאתו נדחתה בשל אסון שבו נהרגו חיילים מחטיבת הנח"ל שאירע ב-13 בינואר 2025. בן ארי החליט לשחרר את השיר ביום שבו שוחררו שלוש החטופות רומי, אמילי ודורון משבי חמאס, וציין: ”תודה על רגעים של אושר מתפרץ, כזה שאי אפשר להתכונן לקראתו ואי אפשר לעצור או למנן אותו”.
ביקורות

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסמיוסיק: 
בביקורת על השיר שפורסמה באתר "יוסמיוזיק", הביקורת שיבחה את חנן בן ארי על השיר, תוך דגש על הקשר החזק בין קולו, נשמתו והמוזיקה שהוא יוצר. הביקורת מתארת את השיר כארס-פואטי, כלומר כזה שעוסק בעצם תהליך היצירה האמנותית, תוך מתן הצצה לעולמו הפנימי של היוצר – מאבקיו, הקשיים וההשראה שמובילים אותו ומהללת את השיר כשיר מלא רגש וחיים, כזה שמבטא תהליך יצירתי עמוק וגם מתכתב עם המציאות הישראלית הנוכחית.
קרדיטים

קרדיטים כפי הפורט בדף היוטיוב של בן ארי.
גיטרה חשמלית ואקוסטית: עומרי אגמון
גיטרות נוספות: אריאל קדוש
תופים: אלמוג לזמי
בוזוקי, עוד, יילי טמבור, כינור: ספי עספורי
כלי מיתר ועיבוד כלי מיתר: יועד ניר
קאנון: אמיר אלייב
פסנתר, גיטרות, קלידים, מחשב ותכנותים: תומר בירן
קלידים נוספים: אוריאל ויינברגר
פנדר רודס: חנן בן ארי
טכנאי הקלטה: יהונתן סרור
טכנאי הקלטת תופים: רועי ברזוביץ'
מיקס ומאסטרינג: רועי ברזוביץ' ותומר בירן
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  ישראל | מדיה פורסט ישראל | 4  |  |
|  ישראל | היטליסט | 56  |  |
הערות שוליים

1 2 3  גיל משעלי, ‏חנן בן ארי משחרר שיר חדש: "היום קמתי שמח", באתר ‏מאקו‏, 20 בינואר 2025
↑  יואב זיתון, רענן בן צור, איתן גליקמן, שמעון אלבז, מאיר תורג'מן, ישראל מושקוביץ, אסון נוסף בבית חאנון: 5 לוחמי סיירת הנח"ל נהרגו, 8 נפצעו קשה, באתר ynet, 13 בינואר 2025
↑  חנן בן ארי מפתיע בשיר חדש: "היום קמתי שמח", באתר ערוץ 7, 20 בינואר 2025
1 2  חנן בן ארי היום קמתי שמח, באתר yosmusic.com, ‏2025-01-20
↑  המצעד השבועי של מדיה פורסט, באתר מדיה פורסט, מיקום השיא נקבע בשבוע 5 של שנת 2025
↑  המצעד השבועי: מצעד השירים השבועי, להיטים ישראלים ולועזיים, באתר היטליסט, הגיע למיקום שיא בשבוע 6 של שנת 2025
| --- | --- |
בקרת זהויות :  MusicBrainz release group: e146ca0c-aac2-43f9-b41f-55626882e1e3  MusicBrainz work: 879ad9ae-c27a-4f38-b6e8-801224f14e83
ערב אחר

"ערב אחר" הוא אלבום הסולו ה-53 של הזמרת והיוצרת הישראלית חוה אלברשטיין, שיצא בשנת 2021.
רקע

האלבום יצא בשנת 2021 וכולל בתוכו עשרה שירים ורצועה אינסטרומנטלית אחת.
מתוך האלבום יצאו ארבעה סינגלים: "ערב אחר", "זה לא חדש", "בין הקירות", בו מתארח החצוצרן אבישי כהן, ו"הייתה לה ארובה לבנה", בו מתארח אבי קושניר.
שלושה מהשירים באלבום, בהם שיר הנושא, הולחנו למילותיה של המשוררת עמירה הגני השירים "אל המים" ו"איזה עצב" נכתבו על ידי המשוררת אפרת מישורי.
השיר "הייתה לה ארובה לבנה" נכתב על ידי חנוך לוין והולחן לראשונה על ידי שלמה גרוניך. אלברשטיין הלחינה את השיר מחדש בעצמה, ביצעה אותו עם אבי קושניר והקליטה איתו את השיר באולם הקונסרבטוריון הישראלי למוזיקה בתל אביב.אליהם התלוו הנגנים אבישי כהן בחצוצרה, יובל כהן בסקסופון סופרן ומלודיקה, ענת כהן בקלרינט, יונדב הלוי בתופים, שלומי שבן בפסנתר וערן ויץ בגיטרות, קלידים, קולות, עיבוד והפקה מוזיקלית.
את עטיפת האלבום צילם מבקר המוזיקה יובל אראל.
רשימת רצועות

| ערב אחר> מס' | ערב אחר> שם | ערב אחר> מילים | ערב אחר> לחן | ערב אחר> משך | ערב אחר>  | ערב אחר>  | ערב אחר>  | ערב אחר>  | ערב אחר>  |
| --- | --- | --- | --- | --- | --- | --- | --- | --- | --- |
| 1. | ערב אחר  | עמירה הגני | ערן ויץ | 3:55 |  |  |  |  |  |
| 2. | אל המים  | אפרת מישורי | אלון עדר | 2:36 |  |  |  |  |  |
| 3. | זה לא חדש  | חוה אלברשטיין | אלון עדר | 3:15 |  |  |  |  |  |
| 4. | אהבה היא לא  | חוה אלברשטיין | חוה אלברשטיין | 3:21 |  |  |  |  |  |
| 5. | איפה כואב  | חוה אלברשטיין | ערן ויץ | 3:03 |  |  |  |  |  |
| 6. | אנשים אומרים  | חוה אלברשטיין | חוה אלברשטיין | 3:33 |  |  |  |  |  |
| 7. | איזה עצב  | אפרת מישורי | ערן ויץ | 3:55 |  |  |  |  |  |
| 8. | בין הקירות  | עמירה הגני | חוה אלברשטיין | 3:07 |  |  |  |  |  |
| 9. | מעבר (אינסטרומנטלי)  |   | ערן ויץ | 1:09 |  |  |  |  |  |
| 10. | הייתה לה ארובה לבנה (בהשתתפות אבי קושניר)   | חנוך לוין | חוה אלברשטיין | 4:12 |  |  |  |  |  |
| 11. | כשיבוא הבוקר  | עמירה הגני | ערן ויץ | 2:54 |  |  |  |  |  |
הערות שוליים

↑   "מי היה מאמין שבגילי אני עוד אעשה תקליטים ואצא להופעות. ברכה גדולה", באתר הארץ, 13 במאי 2021
↑  חוה אלברשטיין, ואז חוה אלברשטיין גילתה את השירים שלה בספוטיפיי, באתר ynet, 9 במאי 2021
1 2  יובל אראל‏, חוה אלברשטיין – ערב אחר, בבלוג של יובל אראל, מגזין מוזיקה ותרבות, 9 במאי 2021
↑  יובל אראל‏, חוה אלברשטיין ואבי קושניר - היתה לה ארובה לבנה, בבלוג של יובל אראל, מגזין מוזיקה ותרבות, 15 בינואר 2021
| --- | --- |
בקרת זהויות :  MusicBrainz release group: 8403a74c-f470-4ab1-9a70-0acbf5b603ba
לא לבד (שיר של חנן בן ארי)

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסי חרסונסקי: 
לא לבד הוא סינגל שהוקלט על ידי הזמר-יוצר הישראלי חנן בן ארי. השיר יצא לאור ב-6 בדצמבר 2016, כסינגל הראשון והפותח מתוך אלבומו השני של בן ארי, לא לבד, על ידי חברת התקליטים NMC.
רקע וכתיבה

השיר נכתב על ידי חנן בן ארי ורועי חסן, הולחן על ידי בן ארי והופק על ידי אייל מזיג.
הסינגל עצמו סוקר על ידי יוסי חרסונסקי אשר ציין את השיר בחיוב והעניק לו ציון של ארבעה כוכבי זהב וחצי מתוך חמישה.
בסמוך לצאתו כסינגל, עלה השיר לרשת הזרמת המדיה ספוטיפיי.
וידאו קליפ

בתחילה העלה בן ארי לערוץ היוטיוב שלו את האודיו הרשמי של השיר. האודיו מציג בתוכו את עטיפתו של הסינגל. כשבועיים לאחר מכן עלה גם וידאו קליפ.
נכון לאפריל 2023, מונה הצפיות של סרטון האודיו עומד על כ-3 מיליון ואילו של הווידאו קליפ על כמיליון.
מיקומי שיא

|   ‏‏‏  מצעדים שבועיים (2016)> מדינה |   ‏‏‏  מצעדים שבועיים (2016)> מצעד |   ‏‏‏  מצעדים שבועיים (2016)> מיקום שיא |   ‏‏‏  מצעדים שבועיים (2016)>  |
| --- | --- | --- | --- |
|  ישראל | מדיה פורסט ישראל | 3 |  |
|  ישראל | המצעד הרשמי של גלגלצ | 6 |  |
הערות שוליים

↑  לא לבד, באתר יוסמיוסיק, ‏2016-12-07
↑  לא לבד, נבדק ב-2020-03-11
1 2   Hanan Ben Ari - Lo Levad, סרטון  באתר יוטיוב (אורך: 3:49)
| חנן בן ארי |
| --- | --- | --- |
| דיסקוגרפיה • שירים | דיסקוגרפיה • שירים |  |
| אלבומי אולפן | איזון • לא לבד • יש כאן יותר מזה |  |
| אלבומי הופעה | Live 2022 • מופע הינדיקים |  |
| סינגלים | "ממך עד אליי" • "איזון" • "אמא אם הייתי" • "אדון הסליחות" • "החיים שלנו תותים" • "למה לנו לרדוף" • "לא לבד" • "תודה שאת" • "על משכבי" • "ויקיפדיה" • "מה אתה רוצה ממני" • "בשורות טובות" • "אלוף העולם" • "דור" • "שמש" • "אם תרצי" • "געגועים לבני אדם" • "שבורי לב" • "אמן על הילדים" • "חולם כמו יוסף" • "מקום" • "בסוף זה הלחן" • "חנניה" • "אלא בי" • "עטלף עיוור" • "מולדת" |  |
| שירים נוספים | "לילה טוב שון" • "חוץ מכדורגל" |  |
| ערכים קשורים | הרצל בן ארי • NMC • יוניסל |  |
| --- | --- |
בקרת זהויות :  MusicBrainz release group: 6a643e34-54e4-4487-bfd3-e4222c9f6a14  MusicBrainz work: 7dfa2777-1c2f-49ea-b6be-b682ed9ab581